Virallinen lehti nro C 325 , 12/11/1999 s. 0499



KIRJALLINEN KYSYMYS P-0499/99 esittäjä(t): Pierluigi Castagnetti (PPE) komissiolle (25. helmikuuta 1999) Aihe: Humanitaarinen ja solidaarinen toiminta "ITIS Nobili" -instituutissa (Reggio Emilia, Italia) opiskelevan Edwin Musovicin hyväksi Edwin Musovic on bosnialainen opiskelija, joka on asunut perheineen viisi vuotta Guastallassa (Reggio Emilia) ja opiskellut viime vuoden Reggio Emilian teollisuustekniikan instituutissa. Englannin Italian-suurlähetystö on äskettäin evännyt häneltä maahantuloviisumin Isoon-Britanniaan, jota hän oli anonut Lontooseen tehtävää opintomatkaa varten. Viisumin epäämistä perusteltiin sillä, että Musovicin passin voimassaoloaika umpeutuu lähiaikoina, vaikka umpeutuminen tapahtuu vasta mainitun opintomatkan jälkeen. Ottaen huomioon tilanteen erityisluonne ja yleiset solidaarisuuden periaatteet, jotka sitovat Ison-Britannian viranomaisia samalla tavoin kuin humanitaariseen toimintaan entisen Jugoslavian selkkauksen uhrien auttamiseksi jo osallistuvan EU:n muitakin jäsenvaltioita, voiko Euroopan komissio toimia sen varmistamiseksi, että asiasta vastaavat Ison-Britannian lähetystöviranomaiset tarkastelevat päätöstä uudelleen ja antavat Edwin Musovicille mahdollisuuden vierailla Isossa-Britanniassa opiskelutovereidensa kanssa asiaa koskevien kansainvälisten sopimusten ja määräysten mukaisesti? Komission jäsenen Anita Gradininkomission puolesta antama vastaus (1. huhtikuuta 1999) Arvoisan parlamentin jäsenen kuvauksen perusteella komissio päättelee, että kyseinen henkilö on jättänyt viisumihakemuksen Yhdistyneen kuningaskunnan konsuliviranomaisille. Tässä menettelyssä Yhdistynyt kuningaskunta voi käyttää harkintavaltaansa. Komissio ei voi nykyisten, Euroopan unionista tehdyssä sopimuksessa määriteltyjen toimivaltuuksiensa perusteella puuttua tapaukseen, jossa jokin jäsenvaltio on evännyt viisumin unionin ulkopuolisen maan kansalaiselta. Komissio voi kuitenkin kiinnittää kysyjän huomion toiseen menettelyyn, jonka perusteella tapausta olisi voitu käsitellä toisin. Neuvosto teki 30. marraskuuta 1994 Euroopan unionista tehdyn sopimuksen K.3 artiklan 2 kohdan b alakohdan perusteella päätöksen yhteisestä toiminnasta, joka koskee jäsenvaltioissa asuvien ja koulua käyvien unionin ulkopuolisten maiden kansalaisten liikkumismahdollisuuksia(1). Tämän yhteisen kannan 1 artiklan mukaisesti jäsenvaltiot eivät vaadi viisumia unionin ulkopuolisen maan kansalaiselta, joka käy koulua ja asuu toisessa jäsenvaltiossa ja pyytää lupaa siirtyä kyseisen jäsenvaltion alueelle lyhyttä oleskelua varten, sillä edellytyksellä, että: a) koululainen tekee opintomatkan yleiseen koulutusjärjestelmään kuuluvan oppilaitoksen oppilasryhmässä; b) ryhmän kanssa matkustaa kyseisen oppilaitoksen opettaja, joka voi esittää yhteisen kannan liitteenä olevalla lomakkeella luettelon ryhmänsä oppilaista; c) koululainen esittää voimassa olevan asiakirjan, jonka perusteella hän voi ylittää kyseisen rajan. Saman yhteisen kannan 2 artiklan mukaisesti jäsenvaltio voi kieltää alueelleen pääsyn koululaiselta, joka ei täytä muita voimassa olevia ehtoja, joista säädetään kyseisen jäsenvaltion maahanmuuttoa koskevissa säännöksissä. Vuoden 1994 yhteisen toiminnan liikkumismahdollisuuksia koskevien säännösten tavoitteena on varmistaa unionin ulkopuolisten maiden kansalaisten parempi integrointi. Komissio valittaa syvästi sitä, että kyseisessä tapauksessa kouluviranomaiset eivät ole vedonneet yhteisessä kannassa määriteltyyn menettelyyn, sekä sitä, että Yhdistyneen kuningaskunnan viranomaiset eivät ole omalta osaltaan kiinnittäneet kantajan huomiota tämän yhteisen kannan tarjoamiin mahdollisuuksiin. (1) EYVL L 327, 19.12.1994.